'n Stokperdjie is 'n aktiwiteit wat gereeld deur 'n mens beoefen word vir genot en ontspanning, tipies tydens 'n mens se vrye tyd. Stokperdjies kan die versameling van sekere tema-items en voorwerpe insluit, die betrokke raak by kreatiewe en artistieke uitdagings, om sport te speel, of die voortsetting van ander vermaak. Die lys van stokperdjies is 'n lang lys en verander gereeld, soos belangstellings en modes verander. Deur 'n spesifieke stokperdjie voortdurend te beoefen, bekom iemand aansienlike vaardighede en kennis op daardie gebied.
Kookkuns is vir sommige mense 'n stokperdjie, 'n uitdaging en 'n bron van groot tevredenheid. Vir baie ander is dit 'n werk of 'n diens, soos skoonmaak. In die vroeë 21ste eeu is die belangrikheid van die kookkuns as 'n stokperdjie gedemonstreer deur die gewildheid van kompeterende televisiekookprogramme.